Landliv året rundt: januar 2013
Det er da vist et solstrejf. Og grønt græs. Hvor har det gemt sig længe under alt det hvide. Nu er mange marker og vores gårdsplads forvandlet til små floder og søer, men dejligt er det nu at se lidt grønt.
Mindre dejligt er det så, at vejrudsigten lover vindstyrke på op til 28,5 m/sek.
Mindre dejligt er det også, at våd jord er lig med meget beskidte kattepoter. Det giver ekstra arbejde til støvsugeren og moppen.
Varmegraderne har nu sat rigtig trumf på, og kombineret med en god portion regn, er der ikke meget tilbage af islygterne...
Indsendt af Pia Sonne Jensen kl. 07.15 Ingen kommentarer:
Ja, det spurgte Piet van Deurs om i min barndom, på den eneste tv-kanal vi havde. Man kan fristes til at stille samme spørgsmål til dette billede.
Det er såmen en redningsaktion. Den lange periode med sne har holdt kattene inde det meste af tiden. Nu er de så begyndt at spise af potteplanter og mine nyindkøbte forårsblomster. Især perlehyacinterne har de en forkærlighed for. Forleden tog jeg endda en kat på køkkenbordet, godt i gang med min salat. Jeg har derfor sået kattegræs og som det kan ses, så har kattene allerede opdaget det.
Apropos forårsblomster, så må jeg komme med et lille reklameindslag. Netto har i denne uge forårsblomster på tilbud og der var nogle spændende nye i går. Jeg fik en Blue Shade anemone og en hvid Narcissus Thalia. Dem har jeg ikke set før.
Indsendt af Pia Sonne Jensen kl. 00.46 1 kommentar:
Man skal huske at fodre fuglene her om vinteren. Det gør jeg også. Med skov som nærmeste nabo, er der en hel del fugle der besøger foderbrættet. Jeg er pt på tredje 15 kg sæk af solsikkefrø og anden kasse 100 stk mejsebolde. Og så har jeg ikke talt de "små" poser frø der er købt i supermarkederne samt de friske kokosnødder.
Der sidder da også mindst 20 musvitter i træet og venter hver morgen. Kommer maden ikke, så sidder de på vinduernes sprosser og kigger ind - eller banker på. Spætterne spiser godt af boldene og skovspurvene spiser lidt af det hele.
Af andre gæster har vi bl.a. kernebiddere, kvækerfinker, blåmejser, solsorte, sjaggere, bogfinker, rødhals, gulspurv og grønirisk.
Med så mange småfugle, har vi naturligvis også en spurvehøg eller to, som pludselig dukker op og suser gennem luften som et missil. Er foderbrættet helt tomt, så ved man at høgen er i nærheden.
Men man skal jo også huske de helt store fugle, som jo har lidt svært med at finde mus og rotter, nu hvor der er sne. Så da gemalen kom hjem med en hare, som ingen alligevel vil spise, var det jo oplagt at bruge den som foder, så den ikke gik til spilde. Så snupper musvåge, fjeldvåge eller blåkærhøgen heller ikke mine høns så længe. Og jo, de blev glade for det gratis måltid. Både fjeldvågen, en gammel og en ung musvåge har jeg set. En ravn kiggede også forbi. Kragerne har også sluttet midlertidig fred med musvågen og spiser sammen med ham.
Ud over man hjælper de store fugle, giver det også en helt fantastisk naturoplevelse at se de store fugle så tæt på.
Ideen kom af at gemalen i efteråret glemte en and udenfor. Det blev ikke hunden, men rovfuglene der opdagede den. I to dage havde jeg derfor underholdning af den spektakulære slags lige uden for stuevinduet. Især fjeldvågen var en flittig gæst.
Indsendt af Pia Sonne Jensen kl. 23.36 2 kommentarer:
Så titter de første forårsblomster frem. Godt nok inde i min stue, men det tæller da lidt. At eftermiddagene også er blevet lysere hjælper også på troen på forår.
Jeg glæder mig til at forårsblomsterne i haven begynder at titte frem. Temperaturen er på vej til sorte tal, så der skulle være en chance for at blomsterne ikke skal kæmpe sig igennem sneen.
Mine islygter lykkedes - sådan cirka. Jeg fik vist for lidt vand i ballonerne. Siderne blev ihvertfald lidt for lave til at beskytte lysene mod vinden. Men flotte så de ud det minuts tid jeg kunne holde liv i lysene. Med plysgrader på vej bliver det ikke nu der skal forsøges med nye, men kommer der en kold periode igen, skal der bestemt prøves med flere balloner med mere vand i. Hvis andre vil prøve, så er her et fif: når lygterne er færdige, så prik hul på ballonen udenfor. Der gik hul på en af mine, da jeg tog den ind. Der var forbløffende meget vand, der ikke var frosset....
Indsendt af Pia Sonne Jensen kl. 02.15 Ingen kommentarer:
Mens det er alt for koldt til grønt udenfor, spirer det til gengæld indendørs. Det hvidløg jeg satte for at få lidt grønt drys til maden, er spiret og vokser næsten så hurtigt at man kan se det med det blotte øje. Korianderfrøene er også begyndt at kigge op af jorden, så jeg begynder at tro på, at der måske kan komme hjemmedyrket koriander i thaimaden.
Indsendt af Pia Sonne Jensen kl. 02.34 Ingen kommentarer:
I en snedækket have er det så som så med havearbejdet. Når det går vildt for sig, fjerner jeg sne fra hæk og buske, eller giver fuglene foder i foderhuset længst væk.
Inspireret af Frøken Solhat, har jeg nu kastet mig ud i at lave islygter til haven. Sidste år forsøgte jeg mig med spande og skåle, uden det store held. Men nu, hvor vejrmanden lover frost et pænt stykke tid endnu - og hvor jeg alligevel havde købt store mængder balloner til børnefødselsdag - vil jeg prøve disse lygter. Balloner, vand og lidt luft. En hammer til når vandet er frosset lidt til. Det kan man da lige finde ud af.
Så kan lygterne lyse op i den vinterklædte have som små isblomster, mens de rigtige blomster endnu ligger i hi.
Med lidt god vilje kan ballonerne også ligne store blomsterløg på vej op af jorden.
Indsendt af Pia Sonne Jensen kl. 07.12 2 kommentarer:
Nej, der er ikke kommet svaler endnu. Desværre.
En enkelt blomst gør heller ikke forår, men den den giver farve og duft midt i alt det hvide. Den enlige svale er såmen Nettos sidste (levende) hyacint, som jeg reddede i går.
I nat kom der endnu et drys hvidt fra oven og temperaturen røg ned på minus 6. Og alligevel spirer det - indendørs. Sammen med den store dreng såede jeg karse i weekenden. I dag vil jeg så nogle korianderfrø og se, om de kan lokkes til at gro indendørs.
Og når nu jeg alligevel har jord under neglene, så ryger der også et hvidløg i en potte. Det giver lækkert grønt til maden.
Sellerifrøene er sat i tørvebriketter. Smart opfindelse til at så i, ikke mindst når frøene skal bruge lys for at spire. Sjovt ser det også ud. Jeg har brugt et kasseret fad til briketterne, og det fik min store dreng til at tro, at jeg havde sat chokoladekage på spisebordet. Han spurgte heldigvis før han smagte...
Indsendt af Pia Sonne Jensen kl. 01.56 Ingen kommentarer:
Indsendt af Pia Sonne Jensen kl. 22.01 Ingen kommentarer:
Så kom vejrskiftet. Fra vådt og gråt til hvidt, koldt, blæsende og, indtil videre, stadig vådt. Ikke ligefrem havevejr. Det ville vist kræve en ombygning af barnevognen, hvis den skulle ud og køre i det vejr. Jeg vil derfor hygge mig indendørs med havebøger og gamle blade. Gemalen er blevet bedt om at købe så- og priklejord med hjem, men så længe jeg ikke har fået jord, er der jo ingen dårlig samvittighed over ikke at få startet de nye planter. Hvem ved, måske der spirer et par nye ideer frem fra de gamle magasiner.
Indsendt af Pia Sonne Jensen kl. 23.36 Ingen kommentarer:
...for nu er jeg bevæbnet. Med en cirkelhakke, str. håndmodel. For et par år siden investerede jeg i en stor model, men den er lidt ufiks til højbedene. Bortset fra det, så er det et genialt redskab, som koster færre nytteplanteliv end en almindelig hakke.
Cirkelhakken er købt hos frøbutikken.dk, hvor de fine frøposer også er fra. Så nu skal der sås. Tror jeg. Jeg elsker når æstetikken slår igennem på frøposerne, men det gør det altså lidt sværere at tage hul på/ødelægger poserne... Smukke er de. Det er heldigvis ikke alt der skal sås nu, og så kan jeg jo nyde de poser så længe. Diane fra frøbutikken.dk havde ovenikøbet lagt en lille gave med i form af kørvelfrø. Dem glæder jeg mig til at prøve, for jeg har ikke haft kørvel i haven før.
Nå, ja, så var der også noget for katten også.
Indsendt af Pia Sonne Jensen kl. 04.50 Ingen kommentarer:
Der er sagt mange ting om haver. Her er nogle citater, som jeg finder sjove, rigtige og tankevækkende.
I cultivate my garden, and my garden cultivates me. ~Robert Brault,www.robertbrault.com
Hvis du har lyst til flere citater om haven eller andre ting, så kig ind på www.quotegarden.com hvor disse citater er hentet.
Indsendt af Pia Sonne Jensen kl. 22.02 Ingen kommentarer:
Sidst på ugen, siger vejrudsigten. En reminder om at det stadig er vinter. Må vist hellere få nogle frø og såjord hjem, så jeg kan hygge mig med det indendøre i havestuen. Så kan det bare sne.
Billedet er fra sidste vinter, hvor sneen også lagde en fin hvid dyne over det hele.
Indsendt af Pia Sonne Jensen kl. 22.49 2 kommentarer:
I går var det et helt fantastisk vintervejr. Koldt, kun en let vind og, for årstiden, høj sol. Babyerne blev puttet varmt i barnevognen og kom med på havearbejde. De sidste porrer blev taget op. Højbedene blev ryddet for ukrudt. Især det ene var udsat for invasion af små mælkebøtter med imponerende lange rødder. Jeg tænker, at det nok er frøene fra en enkelt blomst der lige er landet der.
Så blev der hentet lidt hestemøg i boksene, som blev blandet i bedene.
Desværre opdagede jeg, at mine havehortensiaer stod under vand.
Hvert år fylder jeg ny jord på - og hvert år jordbader hønsene i det med det resultat, at bedet nu er et et hul der samler vand i stedet for et lidt hævet bed. Når der så lige under græsplænen befinder sig massiv klippegrund som gør, at græsplænen det meste af vinteren er en lille sø, ja så så er det ikke godt for hortensiaerne.
I et forsøg på at dræne bedet, er der nu gravet en lille rende og fyldt sand på bedet. Det ene højbed fik også en portion sand. Det håber jeg, at porrerne vil sætte pris på, når den tid kommer.
Det var et skønt vejr, og hvor solen nåede ned først, var der et par plusgrader. Jeg skyndte mig ud med vasketøj, blot for 6 timer senere at konstatere, at luftfugtigheden tilsyneladende var meget høj. Mine håndklæder var næsten mere våde da jeg tog dem ind end da jeg hængte dem ud. Som det måske kan ses på billedet, så slap frosten heller ikke helt. Der var hvidt på græsset på den nordvendte side hele dagen.
For et par dage siden tittede solen også frem efter en hel regnvejrsdag. Under en kæmpe, mørk regnsky, kom solen ved solnedgang pludselig frem. Så pludselig strålede solen, samtidig med at regnen væltede ned. Det gav selvfølgelig en flot regnbue. Og så dette billede, som min søn på 7 år tog. Spektatulært ser det ud!
Indsendt af Pia Sonne Jensen kl. 23.19 Ingen kommentarer:
Hvad skal der i haven i år? Hvor skal det stå? Hvad skal forspires? Hvordan holder jeg høns, hund og dræbersnegle ude?
Der er mange spørgsmål der trænger sig på nu, hvor det nye (have) år er begyndt. Kurven med frø og andre haveting har fået vendt bunden i vejret, så jeg kan få overblik over hvilke frø jeg har.
I år tror jeg, at mit fokus kommer til at være på mest mulig selvforsyning. Ikke mindst fordi jeg ved høsttid er på barsel med dagpenge, og så er der jo rart ikke at skulle betale for grøntsager. Og så må jeg have prøvet at sætte spidskål. Masser af persille må der også til, for det er skønt at have i fryseren om vinteren. Det giver et ekstra pift til f.eks. koteletter i fad.
Porrer må der til. Gulerødder og pastinak er også godt. Rødbeder selvfølgelig og så masser af løg. Tror måske jeg også vil prøve med hvidløg. Jeg har ikke noget drivhus, så jeg vil igen i år prøve frilandsagurker. Sidste år lykkedes de ikke rigtig, vejret var ikke helt med dem. Men forrige år havde vi agurker i store mængder.
Tror jeg må have et højbed endnu....
Indsendt af Pia Sonne Jensen kl. 03.15 1 kommentar:
Hyacinter er skønne blomster. De lyser op i vintermørket og bringer varsel om lysere tider. Desværre har de en tendens til at blive meget lange og så vælter blomsten. Jeg havde 3 hyacinter, som væltede ud over potteskjulerens kanter, og det så ikke så pænt ud. Redningen blev den fine vase jeg fik i julegave, som består af 3 glaskolber der er bundet sammen. En skøn vase, som også er superflot med mange andre slags blomster. Vasen er mundblæst hos Baltic Sea Glass og jeg har set, at den også kan fås i en stor udgave som gulvvase. Tror nu jeg holder mig til min bordmodel. En dyr glasvase på gulvet er ikke rigtig foreneligt med små børn, legende katte og en logrende hundehale.